โพลล์นักเศรษฐศาสตร์เผยอยากให้ผู้ว่าธปท.คนใหม่รักษาเสถียรภาพค่าเงิน
กรุงเทพโพลล์ เผย นักเศรษฐศาสตร์เชื่อมั่นผู้ว่าการ ธปท. คนใหม่ 62.4% แนะรักษาเสถียรภาพค่าเงินบาท สร้างความเชื่อมั่นด้านเศรษฐกิจหลังรับตำแหน่ง
17 ก.ย. 2558

กรุงเทพโพลล์ เผย นักเศรษฐศาสตร์เชื่อมั่นผู้ว่าการ ธปท. คนใหม่ 62.4% แนะรักษาเสถียรภาพค่าเงินบาท สร้างความเชื่อมั่นด้านเศรษฐกิจหลังรับตำแหน่ง
กรุงเทพโพลล์โดยศูนย์วิจัยมหาวิทยาลัยกรุงเทพ ร่วมกับคณะเศรษฐศาสตร์ จึงได้ดำเนินการสำรวจความเห็นนักเศรษฐศาสตร์จากองค์กรชั้นนำ  27  แห่ง จำนวน 59 คน เรื่อง  “ความเชื่อมั่นนักเศรษฐศาสตร์ต่อผู้ว่าการธนาคารแห่งประเทศไทยคนใหม่”  โดยเก็บข้อมูลระหว่างวันที่  17 – 25 สิงหาคม 2558 ที่ผ่านมา พบว่า  ในภาพรวมนักเศรษฐศาสตร์เชื่อมั่น “ดร.วิรไท สันติประภพ” ผู้ว่าการธนาคารแห่งประเทศไทยคนใหม่ อยู่ที่ร้อยละ 62.4  โดยมีความเชื่อมั่นมากที่สุดในด้าน ความซื่อสัตย์ การยึดผลประโยชน์ของประเทศชาติ (ร้อยละ 73.6) ส่วนความเชื่อมั่นด้านอื่นๆ มีดังนี้ ความรู้ ความสามารถ ประสบการณ์ (ร้อยละ 69.0)   การมีวิสัยทัศน์ มองการณ์ไกล (ร้อยละ 63.6)   การสร้างสรรค์สิ่งใหม่ นวัตกรรม ความคิดใหม่ๆ (ร้อยละ 61.0)   ความเป็นอิสระ ปราศจากการแทรกแซง (ร้อยละ 57.9)   การเข้าถึงประชาชน เข้าใจประชาชน (ร้อยละ 49.4)  
สำหรับสิ่งที่อยากให้ผู้ว่าการธนาคารแห่งประเทศไทยคนใหม่ทำทันทีที่รับตำแหน่ง คือ  อันดับ 1   รักษาเสถียรภาพค่าเงินบาท อันดับ 2   สร้างความเชื่อมั่นด้านเศรษฐกิจให้กับประชาชน สื่อสารกับประชาชนในเรื่องนโยบาย และเรื่องอื่นๆ อันดับ 3   ประสานนโยบายการเงินและการคลังเพื่อให้เศรษฐกิจเติบโต กระตุ้นการลงทุน กระตุ้นการบริโภค  รวมถึงการช่วยเหลือ SMEs ชาวไร่ชาวสวน ผู้มีรายได้น้อย รวมถึงการทำงานเชิงรุกให้มากขึ้น